**VŠEOBECNE ZÁVÄZNÉ NARIADENIE**

**OBCE VIDINÁ**

**č. 2/2023**

**o určení výšky príspevkov pre školské zariadenie v zriaďovateľskej pôsobnosti Obce Vidiná**

Obec Vidiná v súlade s ustanovením § 6 ods. 1 zákona č. 369/1990 Zb. o obecnom zriadení v znení neskorších predpisov a zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „školský zákon“) vydáva toto **Všeobecne záväzné nariadenie Obce Vidiná č. o určení výšky príspevkov pre školské zariadenie v zriaďovateľskej pôsobnosti Obce Vidiná (ďalej len „VZN“)**

**Článok I**

**Úvodné ustanovenia**

**§ 1**

**Predmet úpravy**

1. Toto VZN určuje zákonným zástupcom detí a zamestnancom školského zariadenia v zriaďovateľskej pôsobnosti Obce Vidiná:

a) výšku príspevkov na čiastočnú úhradu nákladov v školskom zariadení,

b) výšku príspevku na režijné náklady a podmienky úhrady v školskej jedálni,

c) postup pri znížení alebo odpustení príspevku pre deti v hmotnej núdzi podľa príslušného zákona.

2. Zriaďovateľ Obec Vidiná (ďalej len „zriaďovateľ“) určuje výšku príspevkov na čiastočnú úhradu nákladov v:

a) Materskej škole, Riečna 27, 985 59 Vidiná

b) Školskej jedálni pri Materskej škole Vidiná

**Článok II**

**Určenie výšky príspevku na čiastočnú úhradu nákladov v materskej škole**

**§ 2**

1. Zriaďovateľ v zmysle ustanovenia § 28 ods. 5 školského zákona určuje výšku mesačného príspevku zákonného zástupcu na čiastočnú úhradu výdavkov za pobyt dieťaťa v materskej škole na jedno dieťaťa 15,00 Eur. V prípade, že zákonný zástupca má v materskej škole dve a viac detí s rovnakým dátumom a rokom narodenia, je výška príspevku za druhé a ďalšie dieťa 7,50 Eur mesačne za dieťa.

2. Príspevok sa neuhrádza za dieťa:

a) ktoré má jeden rok pred plnením povinnej školskej dochádzky,

b) ak zákonný zástupca predloží riaditeľovi materskej školy doklad o tom, že je poberateľom dávky v hmotnej núdzi a príspevkov k dávke k hmotnej núdzi,

c) ktoré je umiestnené v zariadení na základe rozhodnutia súdu.

3. Príspevok na základe tohto VZN sa neuhrádza za dieťa:

a) ktoré má prerušenú dochádzku do materskej školy na viac ako 30 po sebe nasledujúcich kalendárnych dní z dôvodu choroby alebo rodinných dôvodov preukázateľným spôsobom,

b) ktoré nedochádzalo do materskej školy v čase letných prázdnin.

4. V prípadoch podľa bodu 2a), b), c) a 3a) na oslobodenie od platenia príspevku podá zákonný zástupca žiadosť priamo v materskej škole. K žiadosti je potrebné doložiť preukázateľné doklady (rozhodnutie ÚPSVaR, rozhodnutie súdu, lekárske potvrdenie...).

5. Úhradu príspevku v materskej škole zákonný zástupca dieťaťa vykonáva v danom mesiaci do 10. dňa daného mesiaca bezhotovostne bankovým prevodom, poštovom poukážkou, alebo v nevyhnutých prípadoch aj v hotovosti.

**Článok III.**

**Určenie výšky príspevkov v zariadení školského stravovania**

**§ 3**

**Školská jedáleň**

Školská jedáleň, ktorej zriaďovateľom je Obec Vidiná poskytuje stravovanie podľa odporúčaných výživových dávok, materiálno-spotrebných noriem a receptúr pre školské stravovanie podľa vekových skupín stravníkov vydaných Ministerstvom školstva, vedy, výskumu a športu SR pre:

a) deti materských škôl,

b) zamestnancov škôl a školských zariadení.

**§ 4**

**Určenie výšky príspevku na čiastočnú úhradu nákladov na nákup potravín, na úhradu režijných nákladov a podmienky úhrady za stravovanie v školskej jedálni pri materskej škole**

Zriaďovateľ v zmysle ustanovenia § 140 ods. 9 školského zákona určuje výšku príspevku, ktorý uhrádza zákonný zástupca dieťaťa, okrem dieťaťa, na ktoré je poskytnutá dotácia na podporu výchovy k stravovacím návykom, na nákup potravín podľa vekových kategórií stravníkov v školskej jedálni takto:

1. Zákonný zástupca **dieťaťa materskej školy** uhrádza výšku finančného príspevku na stravovanie vo výške nákladov na nákup potravín podľa vekových kategórií stravníkov v súlade s 3. finančným pásmom A vydaným Ministerstvom školstva, vedy, výskumu a športu SR (ďalej len „MŠVVaŠ SR“). Zamestnanci materskej školy a školskej jedálne pri materskej škole majú výšku príspevku určenú v kategórii stravníci od 15 do 19 rokov v súlade s 3. finančným pásmom B vydaným MŠVVaŠ SR:

|  |  |  |  |  |
| --- | --- | --- | --- | --- |
| **Sumy sú uvedené v €** | **Desiata** | **Obed** | **Olovrant** | **SPOLU** |
| **Materská škola od 2 do 6 rokov** | 0,60 | 1,40 | 0,50 | 2,50 |
| **Zamestnanci MŠ a ŠJ pri MŠ** |  | 2,80 |  | 2,80 |

2. **Dotácia na podporu výchovy k stravovacím návykom** sa poskytuje:

a) na dieťa plniace povinnú predškolskú dochádzku v materskej škole vo výške **1,30 €** za každý stravovací deň, v ktorom sa dieťa zúčastnilo vzdelávacieho procesu v materskej škole a súčasne odobralo obed a iné jedlo (desiata, olovrant), ak si zákonný zástupca dieťaťa zvolí poberať dotáciu k stravovacím návykom

b) na dieťa, okrem dieťaťa plniace si povinnú predškolskú dochádzku v materskej škole, ktorého zákonný zástupca si zvolil poberanie dotácie k stravovacím návykom, ktoré žije v domácnosti, ktorej sa poskytuje pomoc v hmotnej núdzi, alebo ktorej príjem je najviac vo výške životného minima za každý stravovací deň, v ktorom sa dieťa zúčastnilo vzdelávacieho procesu v materskej škole a súčasne odobralo obed a iné jedlo (desiata, olovrant).

3. Zákonný zástupca dieťaťa materskej školy, ktorému sa poskytuje dotácia na podporu výchovy k stravovacím návykom, uhrádza rozdiel medzi výškou finančného príspevku na stravovanie a dotáciou na podporu výchovy k stravovacím návykom.

4. Zákonnému zástupcovi dieťaťa, na ktoré je poskytnutá dotácia na podporu výchovy k stravovacím návykom a u ktorého podľa potvrdenia od ošetrujúceho lekára zdravotný stav vyžaduje osobitné stravovanie, zriaďovateľ vyplatí dotáciu bezhotovostným stykom na jeho bankový účet mesiac pozadu, na základe evidencie dochádzky dieťaťa do materskej školy.

5. Zákonný zástupca dieťaťa, ktoré navštevuje materskú školu (telefonicky, osobne), do 12.00 hod. deň vopred je povinný odhlásiť zo stravy dieťa, ktoré sa nezúčastní vzdelávacieho procesu v materskej škole nasledujúci deň. Vo výnimočných prípadoch, keď dieťa náhle ochorie, je možné dieťa odhlásiť aj ráno, najneskôr do 8.00 hod. Ak sa tak nestane, zákonný zástupca uhrádza plnú stravnú jednotku, ktorú dieťa obvykle odoberá.

6. Zriaďovateľ v zmysle ustanovenia § 140 ods. 10 školského zákona určuje výšku **príspevku na úhradu režijných nákladov** na výrobu a výdaj jedál a nápojov školskej jedálni takto:

a) Zákonný zástupca každého dieťaťa (aj dieťaťa, na ktoré je poskytnutá dotácia na podporu výchovy k stravovacím návykom) prispieva na režijné náklady v školskej jedálni pri materskej škole čiastkou 0,15 € / 1 deň / 1 dieťa.

b) Príspevok na úhradu režijných nákladov pre zamestnancov materskej školy a školskej jedálne sa stanovuje na jedno odobraté hlavné jedlo – obed v školskej jedálni pri materskej škole vo výške 2,60 €.

7. Príspevok na úhradu režijných nákladov neuhrádza zákonný zástupca za dieťa v prípade, ak zákonný zástupca predloží riaditeľovi materskej školy doklad o tom, že je poberateľom dávky v hmotnej núdzi a príspevkov k dávke v hmotnej núdzi.

8. Úhradu nákladov na stravovanie vo výške nákladov na nákup potravín a úhradu režijných nákladov za každé dieťa materskej školy vykonáva zákonný zástupca dieťaťa do 15. dňa predchádzajúceho mesiaca bezhotovostne bankovým prevodom a poštovou poukážkou. Zamestnanci materskej školy a školskej jedálne pri materskej škole uhrádzajú náklady za stravovanie v uvedenom termíne bezhotovostne.

**Článok IV.**

**Spoločné a záverečné ustanovenia**

**§ 5**

1. Nadobudnutím účinnosti tohto Všeobecne záväzného nariadenia sa ruší Všeobecne záväzné nariadenie č. 2/2019 o určení výšky príspevkov pre školské zariadenie v zriaďovateľskej pôsobnosti Obce Vidiná schválené uznesením Obecného zastupiteľstva vo Vidinej č. 49 dňa 13.06.2022.

2. Všeobecne záväzné nariadenie Obce Vidiná č. 2/2023 o určení výšky príspevkov pre školské zariadenie v zriaďovateľskej pôsobnosti Obce Vidiná bolo schválené uznesením Obecného zastupiteľstva č. 20/2022 dňa 12. decembra 2022 a nadobúda účinnosť dňom 01.01.2023.

Ing. Ján Šupica

starosta obce

Návrh VZN Obce Vidiná č. 2/2023:

- vyvesený na úradnej tabuli obce od 22.11.2022 do 12.12.2022

- zverejnený na elektronickej úradnej tabuli obce od 22.11.2022 do 12.12.2022

- zverejnený na webovom sídle obce od 22.11.2022 do 12.12.2022

VZN Obce Vidiná č. 2/2023 bolo schválené Obecným zastupiteľstvom vo Vidinej dňa 12.12.2022 uznesením č. 20/2022

VZN Obce Vidiná č. 2/2023:

- vyvesené na úradnej tabuli obce od 16.12.2022 do 31.12.2022

- zverejnené na elektronickej úradnej tabuli obce od 16.12.2022 do 31.12.2022

- zverejnené na webovom sídle obce od 16.12.2022 do 31.12.2022